**Felhívás**

**ingatlan bérbeadására**

A Nyíregyházi Egyetem – vagyonkezelőként – mint Bérbeadó az államháztartásról szóló 2011. évi CXCV. törvény, a nemzeti vagyonról szóló 2011. évi CXCVI. törvény, valamint az állami vagyonnal való gazdálkodásról szóló 254/2007. (X. 4.) Korm. rendelet alapján nyílt pályázatot ír ki a következő területének bérbeadására, hallgatói klub üzemeltetésére:

**Az egység adatai:** Nyíregyházi Egyetem kollégium összekötő épület, alagsor B-001, B-003, B-004 helyiségeiből álló épületrész

**Telephely, cím:** H-4400 Nyíregyháza, Sóstói út 31/b.

**Funkció:** Hallgatói Klub

**Alapterület:** 255 m2

**Közüzem:** A bérlőt terheli az üzemeltetéssel kapcsolatos közüzemi díjak megfizetése a következők szerint. Az áramfogyasztást almérő méri, a fogyasztás az egyetem által vásárolt egységáron került továbbszámlázásra. A Bérlő által fizetendő elektromos energia költség tartalmazza az elektromos rendszer használati díját is. A vízfogyasztás és csatornadíj 20 m3/hó becsült fix mennyiség alapján kerül továbbszámlázásra az Egyetem által vásárolt egységáron. A fűtési díját a bérlő 765 lm3 után fizeti meg a következők szerint. Az előző évi fűtési *hődíj* esetén jelenleg 102,9- Ft/hó/lm3 az elszámolási egységár, amely minden évben felülvizsgálatra kerül. A fűtési *hődíjat* a bérlő csak fűtési idényben (október 15 - április 15) fizeti. Az előző évi fűtési *alapdíj* esetén jelenleg 9,5- Ft/hó/lm3 az elszámolási egységár, amely minden évben felülvizsgálatra kerül. A fűtési *alapdíjat* a bérlő a teljes bérleti időszakban fizeti. A szolgáltatóknál bekövetkező időközbeni áremelés Bérlőt terheli.

A Bérlő kötelezettséget vállal, hogy **2018. április 01. napjától** tanulmányi és vizsgaidőszakban folyamatosan üzemelteti a Hallgatói Klubot. A pályázat alapján a nyertes pályázóval bérleti szerződés kerül megkötésre 1 év határozott időtartamra.

A működéshez szükséges engedélyek beszerzése, a jogszabályok, valamint az egyetem vonatkozó szabályzatainak betartás Bérlő feladata.

Bérlőnek a működés megkezdése előtt valamennyi üzemeltetéshez szükséges engedélyt be kell mutatnia Bérbeadó részére.

Bérbeadó a bérleti jogviszony alatt szavatolja a helyiség zavartalan használatát.

Az alapterületbe tartozó helyiség takarítása a Bérlő feladatát képezi, a Klub hulladékainak összegyűjtése (hulladékgyűjtő elhelyezése és ürítése, valamint az asztalon, földön hagyott ételmaradék, szennyes göngyöleg) szintén a Bérlő feladata.

Bérlő köteles az ingatlanban vagy az ingatlanban található vagyontárgyakban bekövetkezett, illetve a Bérbeadónak a Bérlő vagy alkalmazottai, vendégei szándékos vagy gondatlan magatartása által okozott - és Bérbeadónak egyéb módon meg nem térülő - károkat megtéríteni.

Bérlő köteles a legnagyobb gondossággal birtokolni és használni a bérleményt és minden elvárható intézkedést meghozni ennek keretében. Korlátlanul felelős mindazon kárért, amely a fenti kötelezettségének megszegéséből származik.

Bérlő nem jogosult arra, hogy a helyiséget akár üzemeltetésre, akár albérletbe harmadik személynek a Bérbeadó előzetes hozzájárulása nélkül továbbadja.

A Bérlő a Bérbeadó előzetes írásbeli hozzájárulása nélkül a helyiségen tartós vagy ideiglenes átalakítást nem végezhet.

Bérlő a Klubot saját felelősségre üzemelteti, jövedelméről az adóhatóság felé maga számol el. Bérlő jogosult a klub működéséhez alkalmazottat felvenni, az alkalmazott a Bérlővel áll munkaviszonyban, tevékenységéért a Bérlő felel.

A bérlő köteles **2 hónap kauciót** a bérlemény átadás-átvételéig a bérbeadó részére átutalni.

Kiíró fenntartja jogát, hogy

* a nyertes pályázó visszalépése esetén a pályázat soron következő helyezettjével kössön szerződést,
* a pályázati felhívást indoklás nélkül visszavonhatja, a hivatkozott jogszabályok alapján, amelyről Bérbeadó a pályázókat faxon, vagy elektronikus úton tájékoztatja,
* a pályázó által közölt adatokat ellenőrizze,
* egy alkalommal legfeljebb 15 nappal meghosszabbítsa a pályázati határidőt.

A pályázati ajánlat érvényességi feltételei:

* A Pályázó jelen felhívás megjelenésétől visszafelé számított három évben a pályázat tárgya szerinti tevékenység vonatkozásában - oktatási intézményben működő szórakozóhely (Klub) üzemeltetése- összesen minimum 12 hónap időtartamú üzemeltetési tapasztalattal rendelkezik.

A megkövetelt igazolási mód: a szerződés másolati példányának csatolása a pályázathoz.

* A Pályázó a pályázat kiírását megelőző üzleti évre vonatkozó éves árbevétele elérte vagy meghaladta - általános forgalmi adó nélkül számítva- a 20.000.000 forintot.

A megkövetelt igazolási mód: a kiíró közhiteles nyilvántartásból ellenőrzi, egyéni vállalkozó esetén az árbevételről szóló nyilatkozat benyújtása szükséges.

* Pályázónak átlátható szervezetnek kell minősülnie. A megkövetelt igazolási mód: erre vonatkozó nyilatkozat csatolása a pályázathoz, a mellékelt minta szerint.
* Pályázóval szemben (az állami vagyonról szóló 2007. évi CVI. törvény 25. §-ába foglalt kizáró okok) az alábbi feltételek nem állnak fenn:

**25. §** (1) Állami vagyon hasznosítására irányuló szerződés nem köthető azzal, aki

*a)* csőd- vagy felszámolási eljárás, végelszámolás, önkormányzati adósságrendezési eljárás alatt áll;

*b)* tevékenységét felfüggesztette vagy akinek tevékenységét felfüggesztették;

*c)**[88](http://njt.hu/cgi_bin/njt_doc.cgi?docid=111163.346578" \l "foot88)* az adózás rendjéről szóló törvény szerinti, hatvan napnál régebben lejárt esedékességű köztartozással rendelkezik;

*d)**[89](http://njt.hu/cgi_bin/njt_doc.cgi?docid=111163.346578" \l "foot89)* az alábbi bűncselekmények elkövetése miatt büntetett előéletű:

*da)* a 2013. június 30-ig hatályban volt, a Büntető Törvénykönyvről szóló 1978. évi IV. törvény XV. fejezet VI. címében meghatározott közélet tisztasága elleni vagy XVII. fejezetében meghatározott gazdasági bűncselekmény,

*db)* a Büntető Törvénykönyvről szóló 2012. évi C. törvény XXVII. Fejezetében meghatározott korrupciós bűncselekmény, XXXVIII. Fejezetében meghatározott pénz- és bélyegforgalom biztonsága elleni bűncselekmény, XXXIX. Fejezetében meghatározott költségvetést károsító bűncselekmény, XL. Fejezetében meghatározott pénzmosás, XLI. Fejezetében meghatározott gazdálkodás rendjét sértő bűncselekmény, XLII. Fejezetében meghatározott fogyasztók érdekeit és a gazdasági verseny tisztaságát sértő bűncselekmény vagy XLIII. Fejezetében meghatározott tiltott adatszerzés és az információs rendszer elleni bűncselekmény;

*e)**[90](http://njt.hu/cgi_bin/njt_doc.cgi?docid=111163.346578" \l "foot90)* gazdálkodó szervezetben vagy gazdasági társaságban vezető tisztség betöltését kizáró foglalkozástól eltiltás hatálya alatt áll, illetve akinek tevékenységét a jogi személlyel szemben alkalmazható büntetőjogi intézkedésekről szóló 2001. évi CIV. törvény 5. § (2) bekezdése alapján a bíróság jogerős ítéletében korlátozta;

*f)**[91](http://njt.hu/cgi_bin/njt_doc.cgi?docid=111163.346578" \l "foot91)* állami vagyon hasznosítására irányuló korábbi – három évnél nem régebben lezárult – eljárásban hamis adatot szolgáltatott, és ezért az eljárásból kizárták.

A megkövetelt igazolási mód: erre vonatkozó nyilatkozat csatolása a pályázathoz, a **mellékelt minta** szerint, valamint azt a tényt, hogy vele szemben nem áll fenn a 25. § (1) bekezdés *d)* pontjában meghatározott kizáró ok, a pályázó köteles **hatósági bizonyítvánnyal** igazolni.

Érvényességi feltétel továbbá a fenti feltételeknek való megfelelés és a szükséges igazolás benyújtásán túl az alábbi nyilatkozatok csatolása, adatok feltüntetése a pályázatban:

* A pályázó adatait (név, lakcím, levelezési cím, gazdasági társaság esetén cég neve, székhelye, képviselő neve),
* aláírási címpéldány másolatát,
* cég esetén a vállalkozó nyilatkozata arra vonatkozóan, hogy van-e folyamatban változásbejegyzési eljárása (mellékelt minta szerint),
* a HUF-ban fizetendő havi bérleti díj megjelölése,
* a pályázati feltételeket elfogadó nyilatkozatot.

A bérlemények helyszíni bejárására 2018. február 21-én (szerda) 10.00 órától van lehetőség, találkozás a kollégium portáján.

Egyéb rendelkezések:

* bírálat időpontja: 2018. március 19.,
* a bírálatról valamennyi pályázó írásban, elektronikus úton kap tájékoztatást,
* szerződéskötés: eredményhirdetés után azonnal,
* megkötendő szerződés típusa: bérleti szerződés,
* hiánypótlásra van lehetőség.

A pályázat benyújtásának módja, határideje:

* postai úton az alábbi címre: Nyíregyházi Egyetem Kancellária, 4400 Nyíregyháza, Sóstói u. 31/b., „A” épület 249. iroda (Dr. Kvancz József kancellár részére),
* zárt borítékban „Pályázat hallgatói klub üzemeltetésére” felirat feltüntetésével,
* beadási határidő (postára adás időpontja): 2018. március 12.

A pályázat elbírálása során a pályázatok rangsorolásakor alkalmazandó értékelési szempont:

* legmagasabb ár.

Az ellenérték teljesítésére vonatkozó előírások:

* Bérlő köteles a bérleti díjat havonta előre, a hónap 10. napjáig, a Bérbeadó által kibocsátott számla alapján, a számla kézhezvételétől számított 30 banki napon belül Bérbeadó számlájára történő átutalással megfizetni.
* Bérlőt terheli valamennyi, az üzemeltetéssel összefüggő egyéb költség.

Kelt: Nyíregyháza, 2018. február 12.

***Dr. Kvancz József***

*kancellár*

**Mellékletek: 1.** Alaprajz

2. Átláthatósági nyilatkozat minta

3. Nyilatkozat változásbejegyzésről minta

4. Nyilatkozat az állami vagyonról szóló 2007. évi CVI. törvény 25. §-ában foglalt kizáró okok fenn nem állásáról

5. Leltári jegyzék az üzemeltetéshez átvehető eszközökről